Eskom mag optree teen Emfuleni oor skuld           (Argieffoto: Mazhar Zandsalimi/Unsplash) Eskom mag ingevolge ŉ hofbevel deur die Pretoriase hooggeregshof voortgaan met stappe om R1,3 miljard se uitstaande skuld van die Emfuleni- plaaslike munisipaliteit in te vorder. Die kragvoorsiener het reeds met die uitvoering van die bevel teen dié munisipaliteit begin, onder meer beslaglegging op die plaaslike munisipaliteit se bankrekeninge en roerende bates. Die munisipaliteit is tans R5,3 miljard aan Eskom verskuldig – dít ten spyte van verskeie litigasies deur Eskom sedert 2018 om dié skuld te delg. Luidens ŉ verklaring wat Maandag deur Eskom uitgereik is, het die munisipaliteit ook ŉ gesonde inkomste-invorderingskoers van 90% onder sy klante, maar het Emfuleni desondanks steeds nie ŉ gedeelte daarvan aan Eskom betaal nie. Eskom het verder ŉ dagvaarding van R3,5 miljard op die munisipaliteit beteken vir die nie-betaling van grootmaat kragvoorsiening. Emfuleni het glo tot op hede nog geen verweerskrif ingedien oor waarom die geld nie betaal is nie. Dit het daartoe gelei dat Eskom en van die munisipaliteit se klante die hof gevra het om die munisipaliteit se kragverspreidingslisensie ten volle of gedeeltelik na Eskom oor te dra. Dié aansoek sal in Maart volgende jaar aangehoor word en ŉ presedent skep wat betref munisipaliteite wat nie hul skuld aan Eskom delg en aan kragvoorsieningsooreenkomste (ESA) gehoor gee nie. “Eskom gee gehoor aan kragvoorsieningsooreenkomste wat deur albei partye onderteken is, deur die plaaslike regering van krag te voorsien om sy pligte teenoor klante na te kom,” het Eskom in hul verklaring gesê. “Die uitstaande skuld het ŉ negatiewe uitwerking op Eskom se likiditeit, finansiële prestasie en volhoubaarheid, en laat die openbare entiteit met geen ander keuse as om geld te leen om sy finansiële verantwoordelikhede na te kom nie.”